《徵招 再题王幼霞侍御秋窗忆远图。图为况夔笙舍人客江南作，并装金陵栖霞寺残碑二段》
清代·程颂万

台城树色斜阳暝，残钟隔林催到。罨碧旧山门，黯楞轩孤窈。

古苔萦绣葆。指江令、断碑无帽。翠墨装题，红泥小印，认沧桑稿。

燕市触悲歌，丝丝鬓，迥忆王郎同调。赚破嫩寒天，是红箫声拗。

背吟秋易老。恁词客、霜台焚草。海门月、今夜从君，趁骑龙烟岛。

作者简介：1865-1932年，字子大，一字鹿川，号十发居士。湖南宁乡人。 清末民初人。少有文才，善应对 ，喜研词章。虽勤奋好学，但屡试未第，对科举制度遂无好感，而对时局新学甚为热心，为张之洞、张百熙所倚重。曾充湖广抚署文案。